Source: https://www.hbu.sk/sk/identifikacia-organizacie/o-cinnosti/hlavny-bansky-urad.alej
Timestamp: 2020-03-28 21:42:59+00:00

Document:
O činnosti hlavného banského úradu | hbu.sk
O činnosti hlavného banského úradu
O Hlavnom banskom úrade:
Hlavný banský úrad je rozpočtová organizácia organizačne začlenená do štruktúry Ministerstva hospodárstva Slovenskej republiky.
Hlavný banský úrad plní úlohy hlavného dozoru orgánov štátnej banskej správy.
Sídlom Hlavného banského úradu je Banská Štiavnica.
Na čele Hlavného banského úradu je predseda, ktorého vymenúva a odvoláva minister hospodárstva Slovenskej republiky.
Hlavný banský úrad riadi činnosť obvodných banských úradov a rozhoduje o odvolaniach proti ich rozhodnutiam.
Môže preniesť výkon hlavného dozoru u niektorých organizácií v obvode pôsobnosti jedného OBÚ na iný OBÚ, alebo poveriť obvodného banského inšpektora jedného úradu plnením úloh hlavného dozoru na inom OBÚ.
Kompetencie, práva a povinnosti Hlavného banského úradu:
Pri výkone hlavného dozoru Hlavný banský úrad:
vykonáva previerky pracovísk, činností a technických zariadení a pritom zisťuje, ako OBÚ plnia povinnosti vyplývajúce pre ne zo zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov (ďalej len „banský zákon“), zákona SNR č. 51/1988 Zb. o banskej činnosti, výbušninách a o štátnej banskej správe v znení neskorších predpisov (ďalej len „zákon SNR č. 51/1988 Zb.“), zákona č. 58/2014 o výbušninách, výbušných predmetoch a munícii (ďalej len „zákon č. 58/2014 Z. z.“) a o zmene a doplnení niektorých zákonov a predpisov vydaných na ich základe,
dáva súhlas na zriadenie, prípadne nariaďuje zriadenie hlavných banských záchranných staníc a obvodných banských záchranných staníc, určuje ich sídla a vymedzuje ich pôsobnosť, schvaľuje ich služobné poriadky, určuje podmienky na ustanovenie do funkcií a preveruje odbornú spôsobilosť ich vedúcich zamestnancov a dozerá na stav, organizáciu a vybavenie hlavných a obvodných banských záchranných staníc; môže tiež vzhľadom na povahu prác a ich rizikovosť a s prihliadnutím na miestne podmienky nariadiť, aby organizácia pri činnosti vykonávanej banským spôsobom zabezpečila banskú záchrannú službu,
na zaistenie bezpečnosti a ochrany zdravia pri práci a bezpečnosti prevádzky je oprávnený nariadiť nevyhnutné opatrenia,
pri zistení závad, ktoré zrejme a bezprostredne ohrozujú celospoločenský záujem, najmä bezpečnosť a ochranu zdravia pri práci, bezpečnosť prevádzky a technických zariadení, prípadne majetku a ktoré nemožno ihneď odstrániť, nariaďuje zastavenie prevádzky organizácie, alebo jej časti, prípadne technických zariadení, a to v nevyhnutnom rozsahu až do odstránenia závad,
posudzuje odbornú spôsobilosť zamestnancov v rozsahu ustanovenom banským zákonom, zákonom 51/1988 Zb. a predpismi vydanými na ich základe a vydáva týmto zamestnancom príslušné osvedčenia alebo oprávnenia na výkon funkcií, alebo im tieto osvedčenia alebo oprávnenia odníma,
eviduje oznámenia o preprave výbušnín,
vedie evidenciu organizácií podľa § 33 ods. 6 zákona SNR č. 51/1988 Zb.,
vypracúva každoročne súhrnnú záverečnú správu o činnosti HBÚ a OBÚ najneskôr k 30. aprílu nasledujúceho roka a túto verejne sprístupní a oznámi zverejnenie záverečnej správy Európskej komisii,
koná o sťažnosti proti postupu OBÚ v konaní o prevod dobývacieho priestoru na inú organizáciu podľa osobitného predpisu,
schvaľuje typy dopravníkových pásov a plastické hmoty na ich použitie v podzemí,
vydáva oprávnenie na overovanie bezpečnosti vyhradených technických zariadení oprávneným právnickým osobám (tzv. OPO),
plní úlohy orgánu dohľadu podľa zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov pri činnostiach podľa zákona SNR č. 51/1988 Zb.
Podľa § 69 zákona č. 58/2014 Z. z. HBÚ plní úlohy hlavného dozoru orgánov štátnej správy vo veciach výbušnín, výbušných predmetov a munície a vykonáva hlavný dozor nad dodržiavaním tohto zákona a riadi činnosť obvodných banských úradov a rozhoduje o odvolaniach proti ich rozhodnutiam vo veciach výbušnín, výbušných predmetov a munície.
Pri výkone hlavného dozoru HBÚ ďalej:
ukladá opatrenia vo veciach výbušnín, výbušných predmetov a munície a opatrenia na zaistenie bezpečnosti a ochrany zdravia pri práci a bezpečnosti prevádzky a na tento účel organizuje, riadi a vykonáva osobitné previerky,
vykonáva previerky pracovísk, činností a technických zariadení a pritom zisťuje, ako obvodné banské úrady plnia povinnosti vyplývajúce pre nich z tohto zákona a príslušných všeobecne záväzných právnych predpisov,
overuje odbornú spôsobilosť osôb v rozsahu určeným týmto zákonom a vydáva im príslušné osvedčenia alebo oprávnenia a odoberá ich,
vydáva a odoberá poverenia podľa tohto zákona,
zabezpečuje medzinárodnú výmenu informácií s príslušnými orgánmi štátov, ktoré sú zmluvnou stranou Dohody o Európskom hospodárskom priestore a Európskou komisiou,
povoľuje používanie výbušnín, výbušných predmetov alebo pomôcok na používanie výbušnín, ak sa majú používať v podzemí,
vydáva oprávnenej osobe povolenie podľa § 41 písm. a),
vydáva povolenie používať vybrané zariadenie a nariaďuje overovaciu prevádzku vybraného zariadenia,
vedie evidenciu povolení a poverení vydaných podľa § 7, § 27 ods. 3, § 39 ods. 2 a § 41 písm. a) a evidenciu technických vedúcich odstrelov, pyrotechnikov a odpaľovačov ohňostrojov podľa § 37 ods. 1,
prideľuje kód jednoznačnej identifikácie,
vydáva rozhodnutie o uznávaní dokladov o odbornej spôsobilosti vydaných ich držiteľom v štáte, ktorý je zmluvnou stranou Dohody o Európskom hospodárskom priestore alebo vo Švajčiarskej konfederácii; pri vydávaní rozhodnutia posudzuje, či obsah vykonanej skúšky o odbornej spôsobilosti vykonanej v štáte jej držiteľa obsahovo zodpovedá skúške podľa tohto zákona,
kontroluje oprávnenie alebo osvedčenie pri predaji pyrotechnických výrobkov.
Podľa § 23 zákona č. 514/2008 Z. z. o nakladaní s odpadom z ťažobného priemyslu a o zmene a doplnení niektorých zákonov HBÚ:
rozhoduje o odvolaniach proti rozhodnutiam OBÚ vydaným podľa tohto zákona a
je orgánom štátneho dozoru podľa § 26 tohto zákona.
Podľa zákona č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) HBÚ:
je kontrolným orgánom podľa tohto zákona,
zodpovedá za presadzovanie povinností ustanovených v osobitných predpisoch,
je odvolacím orgánom vo veciach, v ktorých rozhodli v prvom stupni OBÚ,
zasiela Ministerstvu hospodárstva SR súhrnnú správu o výsledkoch vykonaných kontrol, uložených nápravných opatreniach a pokutách do 20. októbra 2011 a ďalšie súhrnné správy zašle každých päť rokov od podania prvej správy.
Podľa § 20 ods. 3 zákona č. 258/2011 Z. z. o trvalom ukladaní oxidu uhličitého do geologického prostredia a o zmene a doplnení niektorých zákonov HBÚ na úseku ukladania CO2:
rozhoduje o odvolaniach proti rozhodnutiam OBÚ vydaných podľa tohto zákona,
predkladá Komisii žiadosť o stanovisko k žiadosti o vydanie povolenia na ukladanie,
zasiela OBÚ stanovisko Komisie k žiadosti o vydanie povolenia na ukladanie,
informuje Komisiu o splnení podmienky vydania povolenia na ukladanie,
informuje Komisiu o rozhodnutí o povolení na ukladanie,
zverejňuje na svojom webovom sídle zápisnicu o prehliadke,
zasiela Komisii návrh rozhodnutia o prechode povinností na OBÚ,
vydáva rozhodnutia o prechode povinností na OBÚ a oznamuje Komisii konečné rozhodnutie OBÚ; ak sa toto rozhodnutie odlišuje od stanoviska Komisie, tento rozdiel zdôvodní,
prevádzkuje a sprístupňuje obsah informačného systému ukladania,
spolupracuje v rámci cezhraničnej prepravy a cezhraničného úložného komplexu s príslušným orgánom členského štátu,
Podľa § 3 ods. 6 NV SR č. 298/2012 Z. z. o systéme identifikácie a sledovanosti výbušnín na civilné použitie má HBÚ kompetencie na prideľovanie trojmiestneho číselného kódu pre každé miesto výroby výbušnín na Slovensku.

References: § 33
 § 69
 § 41
 § 7
 § 27
 § 39
 § 41
 § 37
 § 23
 § 26
 § 20
 § 3